《镜香》
宋代·曾丰

凌波仙子浓淡妆，六月鉴湖夜乘凉。
低头贪照广寒影，开口失喷清净香。
花县草池漪且渌，疑自鉴湖分一曲。
若为仙子不呈身，无乃主人犹负俗。
新逢好事公子来，十年水郁一旦开。
动摇倒影弄金彩，勾引回风生麝煤。
杰题所扁危亭峙，仙子涵恩勿私喜。
百里黔甿屈者伸，非徒恩汝数仙子。
长安得暇游昆明，紫橐初开有余馨。
主人顾影头尚黑，仙子闻香眼重青。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。